[pic] | KOMISIJA EVROPSKIH SKUPNOSTI |

Bruselj, 20.12.2007

COM(2007) 838 konč.

Predlog

UREDBA SVETA

o testih schengenskega informacijskega sistema druge generacije (SIS II)

(predložila Komisija)

OBRAZLOŽITVENI MEMORANDUM

OZADJE PREDLOGA Razlogi za predlog in njegovi cilji Svet je z Uredbo (ES) št. 2424/2001 in Sklepom 2001/886/PNZ Komisiji zaupal razvoj druge generacije Schengenskega informacijskega sistema (SIS II). Cilj tega predloga, pa tudi predloga za Sklep Sveta o isti zadevi, je določiti pravila za teste, s katerimi bi se dokazalo, da lahko SIS II deluje v skladu s tehničnimi in funkcionalnimi zahtevami, kakor je določeno v pravnih instrumentih SIS II, ter z nefunkcionalnimi zahtevami, kot so robustnost, razpoložljivost in zmogljivost. |

Splošno ozadje Na podlagi dveh pravnih instrumentov[1], ki urejata razvoj SIS II, so bili sprejeti osnutki ukrepov v skladu z regulativnim postopkom iz člena 5(3) Sklepa Sveta 1999/468/ES o določitvi postopkov za uresničevanje Komisiji podeljenih izvedbenih pooblastil. „Člen 4 Ukrepi, potrebni za razvoj SIS II, v zvezi z naslednjimi zadevami, se sprejmejo v skladu z regulativnim postopkom […]: (c) tehnični vidiki, ki imajo resne finančne posledice za proračune držav članic ali imajo resne tehnične posledice za nacionalne sisteme držav članic“. Zelo malo faz projekta informacijske tehnologije je tako dragih in dolgotrajnih kot testiranje. Testiranje SIS II je pomemben tehnični vidik, ki ima resne finančne in tehnične posledice za države članice. Komisija je zato morala predlagati sprejetje sklepov na podlagi postopka komitologije v skladu z regulativnim postopkom. Ker komitološki odbor ni dal pozitivnega mnenja o predlaganih sklepih glede testov SIS II, mora Komisija nemudoma predložiti predlog ukrepov, ki jih je treba sprejeti, in o tem obvestiti Evropski parlament. |

Obstoječe določbe na področju, na katero se nanaša predlog − Uredba Sveta (ES) št. 2424/2001 z dne 6. decembra 2001 o razvoju druge generacije Schengenskega informacijskega sistema (SIS II), kakor je bila spremenjena z Uredbo Sveta (ES) št. 1988/2006 z dne 21. decembra 2006; − Sklep Sveta 2001/886/PNZ z dne 6. decembra 2001 o razvoju druge generacije Schengenskega informacijskega sistema (SIS II), kakor je bil spremenjen s Sklepom Sveta 2006/1007/PNZ; − Uredba (ES) št. 1987/2006 Evropskega parlamenta in Sveta z dne 20. decembra 2006 o vzpostavitvi, delovanju in uporabi druge generacije schengenskega informacijskega sistema (SIS II); − Sklep Sveta 2007/533/PNZ z dne 12. junija 2007 o vzpostavitvi, delovanju in uporabi druge generacije schengenskega informacijskega sistema (SIS II); − Uredba (ES) št. 1986/2006 Evropskega parlamenta in Sveta z dne 20. decembra 2006 o dostopu služb držav članic, pristojnih za izdajo potrdil o registraciji vozil, do druge generacije schengenskega informacijskega sistema (SIS II); − Odločba Komisije 2007/170/ES in Sklep Komisije 2007/171/ES z dne 16. marca 2007 o določitvi zahtev omrežja za Schengenski informacijski sistem. Usklajenost z drugimi politikami in cilji Unije Se ne uporablja. POSVETOVANJE Z ZAINTERESIRANIMI STRANMI IN OCENA UčINKA Posvetovanje z zainteresiranimi stranmi Posvetovalne metode, glavni ciljni sektorji in splošni profil vprašanih S predsedstvom Sveta in predstavniki držav članic so bila opravljena posvetovanja v okviru odbora SIS II. Zaradi negativnega mnenja odbora SIS II poteka razprava s sedanjim in prihodnjim predsedstvom ter državami članicami, ki jih je povabilo sedanje predsedstvo. Povzetek odgovorov in njihovo upoštevanje Komisija je pri predložitvi tega predloga upoštevala izid razprav s predsedstvom ter drugimi državami članicami, ki jih je povabilo predsedstvo. Zbiranje in uporaba strokovnih mnenj S strokovnjaki držav članic so bila opravljena obširna posvetovanja in organizirane so bile tri predložitve pisnih predlogov. Dogovorjene spremembe so bile vključene v dokumente. Zaradi negativnega mnenja odbora SIS II je Komisija spremenila svoj predlog, da bi bili pomisleki držav članic bolje upoštevani. |

Ocena učinka Za ta predlog Uredbe Sveta, ki ni vključen v delovni program Komisije za leto 2007, ni potrebna ocena učinka. Ta predlog se predlaga v skladu z določbami člena 5 Sklepa Sveta 1999/468/ES o določitvi postopkov za uresničevanje Komisiji podeljenih izvedbenih pooblastil. |

PRAVNI ELEMENTI PREDLOGA |

Povzetek predlaganih ukrepov Cilj predloga je določiti način za izvedbo testov SIS II, da bi se ocenilo, ali lahko SIS II deluje v skladu s tehničnimi in funkcionalnimi zahtevami, kakor so določene v pravnih instrumentih SIS II, pa tudi z nefunkcionalnimi zahtevami, kot so robustnost, razpoložljivost in zmogljivost. |

Pravna podlaga Osnutek Uredbe ima pravno podlago v Uredbi Sveta (ES) št. 2424/2001[2] o razvoju druge generacije Schengenskega informacijskega sistema (SIS II) ter zlasti členu 4(c) in členu 5(3) Uredbe. |

Načelo subsidiarnosti |

Cilja predlaganega ukrepa, to je določiti pravila za teste SIS II, države članice ne morejo zadovoljivo doseči s posamičnim delovanjem. |

SIS II je potreben za izvajanje skupnih politik Evropske unije. |

Predloga sta zato skladna z načelom subsidiarnosti. |

Načelo sorazmernosti Predlog je v skladu z načelom sorazmernosti, saj so države članice pristojne za izvajanje nacionalnih sistemov SIS II. |

Izbira instrumentov |

Predlagana instrumenta: Uredba Sveta in Sklep Sveta za namene zadev, ki spadajo v področje uporabe Pogodbe o ustanovitvi Evropske skupnosti in Pogodbe o Evropski uniji. |

Ker je uredba v celoti zavezujoča in se neposredno uporablja v vseh državah članicah v skladu s Pogodbo o ustanovitvi Evropske skupnosti, drugi pravni instrumenti ne bi bili primerni za dosego cilja. |

PRORAčUNSKE POSLEDICE |

Za zaključek testov SIS II ne bodo potrebna dodatna finančna sredstva, razen sredstev, predvidenih v PPP (predhodnem predlogu proračuna) za leto 2008. |

- Predlog

UREDBA SVETA

o testih schengenskega informacijskega sistema druge generacije (SIS II)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2424/2001[3] o razvoju druge generacije Schengenskega informacijskega sistema (SIS II) ter zlasti člena 4(c) in člena 5(3) Uredbe,

ob upoštevanju predloga Komisije[4],

ob upoštevanju naslednjega:

(1) Razvoj druge generacije Schengenskega informacijskega sistema (SIS II) je bil zaupan Komisiji v skladu z Uredbo Sveta (ES) št. 2424/2001[5] in Sklepom Sveta 2001/886/PNZ[6] z dne 6. decembra 2001 o razvoju druge generacije Schengenskega informacijskega sistema (SIS II). Zahteve omrežja za SIS II so določene z Odločbo Komisije 2007/170/ES[7] in Sklepom Komisije 2007/171/ES[8].

(2) Druga generacija Schengenskega informacijskega sistema (SIS II) je bila vzpostavljena z Uredbo (ES) št. 1987/2006 Evropskega parlamenta in Sveta[9] ter Sklepom Sveta 2007/533/PNZ z dne 12. junija 2007[10] o vzpostavitvi, delovanju in uporabi druge generacije Schengenskega informacijskega sistema (SIS II).

(3) Izvesti je treba teste, da se ugotovi, ali SIS II lahko deluje v skladu s tehničnimi in funkcionalnimi zahtevami, kakor so določene v pravnih instrumentih SIS II.

(4) Testi bi morali oceniti tudi nefunkcionalne zahteve, kot so robustnost, razpoložljivost in zmogljivost.

(5) Komisija mora preveriti, ali se centralni SIS II lahko poveže z nacionalnimi sistemi držav članic, države članice, ki sodelujejo v SIS 1+ pa morajo sprejeti potrebne tehnične ureditve za obdelavo podatkov SIS II in izmenjavo dopolnilnih podatkov.

(6) Podrobneje je treba pojasniti naloge Komisije in držav članic, ki jih je treba izvesti za zaključek testov SIS II.

(7) Določiti je treba zahteve za opredelitev, razvoj in uporabo testnih specifikacij ter način potrjevanja testov.

(8) Odbor iz člena 5 Uredbe Sveta št. 2424/2001, ki v fazi razvoja pomaga Komisiji, ni dal pozitivnega mnenja glede osnutkov ukrepov Komisije pri izvajanju člena 4(c) Uredbe Sveta št. 2424/2001. V skladu s členom 5(3) Uredbe Sveta št. 2424/2001 v povezavi s členom 5(6) Sklepa Sveta z dne 28. junija 1999 o določitvi postopkov za uresničevanje Komisiji podeljenih izvedbenih pooblastil (1999/468/ES)[11] je Komisija zato predložila Svetu predlog ukrepov, ki jih je treba sprejeti, in o tem obvestila Evropski parlament.

(9) V skladu s členoma 1 in 2 Protokola o položaju Danske, priloženega Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri sprejetju te uredbe, ki zato zanjo ni zavezujoča niti se v njej ne uporablja. Glede na to, da ta uredba temelji na schengenskem pravnem redu po določbah naslova IV tretjega dela Pogodbe ES, se mora Danska v skladu s členom 5 navedenega protokola v roku šestih mesecev po sprejetju te uredbe odločiti, ali jo bo prenesla v svojo nacionalno zakonodajo.

(10) Ta uredba pomeni razvoj določb schengenskega pravnega reda, v katerem Združeno kraljestvo ne sodeluje v skladu s Sklepom Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda[12]. Združeno kraljestvo zato ne sodeluje pri sprejetju te uredbe, ki zanj ni zavezujoča niti se v njem ne uporablja.

(11) Ta uredba pomeni razvoj določb schengenskega pravnega reda, v katerem Irska ne sodeluje v skladu s Sklepom Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda[13]. Irska zato ne sodeluje pri sprejetju te uredbe, ki zanjo ni zavezujoča niti se v njej ne uporablja.

(12) Ta uredba ne vpliva na dogovore o delnem sodelovanju Združenega kraljestva in Irske v schengenskem pravnem redu, ki ga določata Sklep Sveta 2000/365/ES z dne 29. maja 2000[14] in Sklep Sveta 2002/192/ES z dne 28. februarja 2002[15].

(13) Ta uredba je akt, ki nadgrajuje schengenski pravni red ali je drugače povezan z njim v smislu člena 4(2) Akta o pristopu iz leta 2005.

(14) Kar zadeva Islandijo in Norveško, ta uredba pomeni razvoj določb schengenskega pravnega reda v smislu Sporazuma med Svetom Evropske unije in Republiko Islandijo ter Kraljevino Norveško o pridružitvi obeh držav k izvajanju, uporabi in razvoju schengenskega pravnega reda[16], kar sodi v področje iz točke G člena 1 Sklepa Sveta 1999/437/ES z dne 17. maja 1999 o nekaterih izvedbenih predpisih za uporabo navedenega sporazuma.

(15) Kar zadeva Švico, ta uredba pomeni razvoj določb schengenskega pravnega reda v smislu Sporazuma med Evropsko unijo, Evropsko skupnostjo in Švicarsko konfederacijo o pridružitvi Švicarske konfederacije k izvajanju, uporabi in razvoju schengenskega pravnega reda, kar sodi v področje iz točke G člena 1 Sklepa Sveta 1999/437/ES v povezavi s členom 4(1) Sklepa Sveta 2004/860/ES o podpisu in o začasni uporabi nekaterih določb navedenega sporazuma[17] v imenu Evropske skupnosti –

SPREJEL NASLEDNJO UREDBO:

Člen 1

Specifikacije, povezane s testi SIS II, zlasti njihov obseg in cilji ter zahteve in izvajanje, se določijo v Prilogi.

Člen 2

Ta uredba začne veljati tretji dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah v skladu s Pogodbo o ustanovitvi Evropske skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

PRILOGA

1. OBSEG TESTOV SIS II

S testi SIS II se dokaže, da centralni sistem SIS II (CS−SIS), komunikacijska infrastruktura SIS II in vmesnik za nacionalne sisteme SIS II (N.SIS II) lahko delujejo v skladu s tehničnimi in funkcionalnimi zahtevami, določenimi v pravnih instrumentih SIS II.

Prav tako se na podlagi testov SIS II dokaže, da lahko SIS II deluje v skladu z nefunkcionalnimi zahtevami, kot so robustnost, razpoložljivost in zmogljivost.

2. POTEK, OBSEG IN ORGANIZACIJA TESTOV SIS II

Vrstni red, cilji, obseg in organizacija testov se opredelijo na naslednji način:

Prva faza testov zajema testiranje povezljivosti in odpornosti komunikacijske infrastrukture SIS II.

Druga faza testov zajema testiranje centralnega SIS II brez N.SIS II.

Tretja faza testov zajema testiranje centralnega SIS II z nekaterimi N.SIS II in testiranje skladnosti posameznih nacionalnih sistemov s specifikacijami, opisanimi v referenčni različici kontrolnega dokumenta vmesnika.

Svetovalna skupina za testiranje[18], ki jo je ustanovil odbor SIS II, je pristojna za poročanje o rezultatih testov odboru SIS II. Svetovalna skupina za testiranje ugotovi, razvrsti in opiše morebitne težave, ki jih odkrije, ter predlaga možne rešitve. Službe Komisije in strokovnjaki držav članic zagotovijo vse potrebne podatke, ki jih svetovalna skupina za testiranje potrebuje za opravljanje svojih nalog.

2.1. Testna dokumentacija

Komisija opredeli podrobne testne specifikacije. Komisija zagotovi zadevnim državam članicam osnutek in končno različico testnih specifikacij ter pravila za upravljanje in usklajevanje testov v okviru časovnega razporeda, dogovorjenega s strokovnjaki držav članic.

2.2. Usklajevanje testov

Vse teste, ki so določeni v tej testni dokumentaciji, usklajuje Komisija. Pri tem Komisija tesno sodeluje s svetovalno skupino za testiranje, ki jo sestavljajo predstavniki Komisije in strokovnjaki držav članic. Svetovalna skupina za testiranje se lahko posvetuje z ad-hoc strokovnjaki.

Svetovalna skupina za testiranje se redno sestaja in zlasti obravnava vprašanja v zvezi s časovnim razporedom testov ter predlaga rešitve v primeru težav, ki bi se pojavile med izvajanjem testov.

2.3. Izvajanje testov

Komisija izvaja teste skupaj z zadevnimi državami članicami na podlagi testnih specifikacij in v skladu s časovnim razporedom, o katerem se dogovorijo Komisija in strokovnjaki držav članic, ter dokaže, da se rezultati testov ujemajo z rezultati, predvidenimi v testnih specifikacijah.

Kar zadeva teste skladnosti za N.SIS II, je vsaka država članica ob podpori Komisije odgovorna za izvajanje in zagotavljanje nemotenega poteka testov znotraj dogovorjenega časovnega razporeda.

2.4. Potrjevanje testov

Svetovalna skupina za testiranje poroča o rezultatih testov odboru SIS II. Svetovalna skupina za testiranje ugotovi, razvrsti in opiše morebitne težave, ki jih odkrije, ter predlaga možne rešitve. Službe Komisije in strokovnjaki držav članic zagotovijo potrebne podatke, ki jih svetovalna skupina za testiranje potrebuje za opravljanje svojih nalog.

Rezultate testov SIS II potrdi Komisija. Če so testi v skladu s testno dokumentacijo razdeljeni v ločene faze, Komisija obvesti države članice o rezultatih posamezne faze pred začetkom naslednje faze.

Pri potrjevanju testov skladnosti za N.SIS II se upošteva poročilo, ki ga pripravi strokovnjak, imenovan s strani držav članic, v katerem so vključeni podrobna analiza rezultatov testov in sklepne ugotovitve v zvezi s potrditvijo nacionalnih sistemov držav članic.

2.5. Testi komunikacijske infrastrukture

Cilj teh testov je dokazati, da lahko komunikacijska infrastruktura SIS II vse do enotnega nacionalnega vmesnika (NI-SIS) deluje v skladu z zahtevami iz Odločbe Komisije 2007/170/ES in Sklepa Komisije 2007/171/ES. Obseg teh testov zajema testiranje povezljivosti in odpornosti komunikacijske infrastrukture SIS II med CS-SIS in posameznim NI-SIS, med centralno enoto in pomožno centralno enoto, pa tudi odpornosti lokalnih nacionalnih vmesnikov (LNI) in, kadar je primerno, pomožnih lokalnih nacionalnih vmesnikov (BLNI).

2.6. Testi skladnosti centralnega SIS II in nacionalnih sistemov

Cilj celotnega sklopa testov centralnega SIS II je ugotoviti, ali centralni SIS II izpolnjuje funkcionalne in nefunkcionalne specifikacije, opredeljene v referenčni različici kontrolnega dokumenta vmesnika in podrobnih tehničnih specifikacij.

Cilj testov skladnosti N.SIS II je zagotoviti skladnost posameznega N.SIS II s CS-SIS in preveriti skladnost nacionalnih sistemov z referenčno različico kontrolnega dokumenta vmesnika in podrobnih tehničnih specifikacij. Testi skladnosti za N.SIS II se lahko izvajajo hkrati s testi centralnega SIS II.

Po uspešnem zaključku testov SIS II Komisija obvesti strokovnjake držav članic v okviru odbora SIS II, da se rezultati testov komunikacijske infrastrukture in centralnega SIS II ujemajo z rezultati, predvidenimi v testnih specifikacijah.

Po uspešnem zaključku testov SIS II Komisija pripravi migracijsko okolje za centralni SIS II. To okolje mora biti stabilno in primerno za uporabo pri migraciji.

3. REFERENčNA RAZLIčICA KONTROLNEGA DOKUMENTA VMESNIKA IN RAZLIčICE PODROBNIH TEHNIčNIH SPECIFIKACIJ ZA TESTIRANJE

Testiranje centralnega SIS II in nacionalnih sistemov (N.SIS II) v vsaki državi članici se izvede na podlagi istih specifikacij.

Podrobne tehnične specifikacije, ki jih pripravi Komisija, opredeljujejo funkcionalne in nefunkcionalne specifikacije centralnega SIS II.

Kontrolni dokument vmesnika, ki ga pripravi Komisija, opredeljuje vmesnik med centralnim SIS II in nacionalnimi sistemi. Vsebuje tehnične specifikacije o medsebojni povezanosti sistemov z vidika posredovanja podatkov in sporočil, uporabljenih protokolov ter časovnega razporeda in zaporedja dogodkov.

Specifikacije, kakor so določene v kontrolnem dokumentu vmesnika in podrobnih tehničnih specifikacijah, ostanejo nespremenjene za dano obdobje, posodobitve obeh sistemov pa je treba določiti v načrtu izdaj posodobitev, ki določa referenčno različico za vsako fazo testa.

Težave, ugotovljene med testiranjem, je treba sporočiti, analizirati in rešiti v skladu z načrtom izdaj posodobitev in s tem povezanim načrtom za upravljanje sprememb. Načrt izdaj posodobitev in s tem povezani načrt za upravljanje sprememb pripravi Komisija ob upoštevanju mnenja strokovnjakov držav članic.

4. IZJAVA O USPEšNOSTI REZULTATOV TESTOV SIS II

Uspešen zaključek vseh zgoraj opisanih faz testiranja pomeni, da SIS II izpolnjuje tehnične in funkcionalne zahteve, ki temeljijo na pravnih instrumentih SIS II. Za vse teste so opredeljeni primeri uporabe in scenariji, ki zagotavljajo obravnavo zadostnega števila scenarijev.

Testi SIS II potrdijo, da je Komisija sprejela potrebne tehnične ureditve za priključitev centralnega SIS II na N.SIS II zadevnih držav članic.

Ob zaključku celotnega sklopa testov Komisija v skladu z njej dodeljenimi pooblastili[19] razglasi uspešen zaključek testov SIS II.

Zgoraj navedena izjava Komisije o uspešnosti rezultatov testov SIS II ne posega v postopek potrditve predlaganih rezultatov obsežnega testa SIS II, ki ga nato izvedejo pripravljalna telesa Sveta[20].

Za poenostavitev tega postopka Komisija pripravljalnim telesom Sveta redno poroča o trenutnem stanju projekta in zagotovi posebne podatke o rezultatih testov, vključno z ustreznimi informacijami iz razprav s strokovnjaki držav članic, ki potekajo v okviru odbora SIS II.

Komisija in države članice v okviru svojih pristojnosti ter zlasti v okviru pooblastil, podeljenih Komisiji[21], pripravijo morebitne dodatne teste ali ukrepe, potrebne za zaključek postopka potrditve, ki ga izvedejo pripravljalna telesa Sveta.

[1] Uredba Sveta (ES) št. 2424/2001 z dne 6. decembra 2001 o razvoju druge generacije Schengenskega informacijskega sistema (SIS II) in Sklep Sveta 2001/886/PNZ z dne 6. decembra 2001 o razvoju druge generacije Schengenskega informacijskega sistema (SIS II), kakor sta bila spremenjena z Uredbo Sveta (ES) št. 1988/2006 ter Sklepom Sveta 2006/1007/PNZ.

[2] UL L 328, 13.12.2001, str. 4.

[3] UL L 328, 13.12.2001, str. 4.

[4] UL C […], […], str. […].

[5] UL L 328, 13.12.2001, str. 4.

[6] UL L 328, 13.12.2001, str. 1.

[7] UL L 79, 20.3.2007, str. 20.

[8] UL L 79, 20.3.2007, str. 29.

[9] UL L 381, 28.12.2006, str. 4.

[10] UL L 205, 7.8.2007, str. 63.

[11] UL L 184, 17.7.1999, str. 23; Sklep, kakor je bil spremenjen s Sklepom 2006/512/ES (UL L 200, 22.7.2006, str. 11).

[12] UL L 131, 1.6.2000, str. 43.

[13] UL L 64, 7.3.2002, str. 20.

[14] UL L 131, 1.6.2000, str. 43.

[15] UL L 64, 7.3.2002, str. 20.

[16] UL L 176, 10.7.1999, str. 31.

[17] UL L 370, 17.12.2004, str. 78.

[18] Svetovalna skupina za testiranje, ki je bila ustanovljena 27. aprila 2007 v skladu s členom 7 poslovnika odbora SIS II, ob zaključku posameznega testa poroča odboru SIS II, da bi pomagala pri pripravi sklepa o uspešnem zaključku testov SIS II.

[19] Uredba Sveta (ES) št. 2424/2001 in Sklep Sveta 2001/886/PNZ z dne 6. decembra 2001 o razvoju druge generacije Schengenskega informacijskega sistema (SIS II), kakor sta bila spremenjena.

[20] Kakor je opisano v členu 55(3)(c) Uredbe (ES) št. 1987/2006 Evropskega parlamenta in Sveta z dne 20. decembra 2006 o vzpostavitvi, delovanju in uporabi druge generacije schengenskega informacijskega sistema (SIS II) in člena 71(3)(c) Sklepa Sveta 2007/533/PNZ z dne 12. junija 2007 o vzpostavitvi, delovanju in uporabi druge generacije schengenskega informacijskega sistema (SIS II).

[21] Uredba Sveta (ES) št. 2424/2001 in Sklep Sveta 2001/886/PNZ z dne 6. decembra 2001 o razvoju druge generacije Schengenskega informacijskega sistema (SIS II), kakor sta bila spremenjena.